## Carlos Mazón sol·licita al Banc Sabadell un pla especial d’ajudes per als afectats per les riuades

*** Avança la creació d’un grup de treball entre Generalitat i l’entitat financera per a “treballar amb rapidesa i agilitat amb l’objectiu de posar en marxa noves inversions que impulsen la reconstrucció”
* Assenyala el “compromís del Banc Sabadell amb el territori, amb el manteniment de l’ocupació i la xarxa d’oficines”**

**València.**

El president de la Generalitat, Carlos Mazón, ha sol·licitat un “pla especial d’inversions del Banc Sabadell per a les persones, empreses i municipis afectats per les riuades que impulsen la reconstrucció econòmica i social del nostre territori”.

Així s’ha pronunciat després de la reunió que ha mantingut amb el president del Banc Sabadell, Josep Oliu, i el conseller delegat de l’entitat, César González-Bueno.

En este sentit, el cap del Consell ha avançat que Generalitat i l’entitat financera crearan un grup de treball per a posar en marxa “amb la màxima agilitat i rapidesa un nou paquet de mesures destinades a ajudar les persones, els comerços i les empreses afectats per les riuades”.

Així, el president ha assegurat que este pla prevorà diferents iniciatives que oferisquen “facilitats i avantatges” per als damnificats, al mateix temps que ha realçat la voluntat de l’entitat financera “de continuar tenint un paper actiu i fonamental en la recuperació de la Comunitat Valenciana”.

De la mateixa manera, ha remarcat el compromís del Banc Sabadell amb el manteniment de l’ocupació i la xarxa d’oficines en la Comunitat Valenciana després de la seua decisió de traslladar la seua seu social.

Cal recordar que la Generalitat va obrir el passat 30 d’octubre un compte solidari en col·laboració amb l’entitat financera, la recaptació de la qual es destina íntegrament a la reparació de danys després de la catàstrofe. El compte ha recaptat més de 10 milions d’euros, dels quals tres milions han sigut aportats pel Banc Sabadell.

A més, l’entitat va aprovar una ampliació de 100 milions d’euros de la línia de crèdit a la disposició de la Generalitat, alhora que va augmentar els programes de finançament i avals de la Societat de Garantia Recíproca (SGR) perquè puguen ajudar les empreses.

Recentment, a través d’un acord amb Afí SGR, Banc Sabadell ha ampliat el seu suport financer a les pimes afectades amb el denominat Préstec DANA 0 %. Igualment, va desplegar oficines mòbils i va instal·lar caixers automàtics provisionals en les localitats més afectades per a assegurar els servicis financers, entre altres iniciatives.

Fecha: 28/01/2025